  Туспуктэм: Татьяна Пунгина Майя Бывальцева Воткаысь Совето Союзлэн Героезлэсь В. Г. Стариковлэсь нимзэ нуллӥсь Удмурт кадет корпус 2021-2022 дышетскон арлы йылпумъянъёсъя Приволжск федерал округъя нош ик устоез луиз. Со сярысь элькун тӧролэн но кивалтэтлэн пресс-службазы ивортӥз. Округысь кадет корпусъёслэн вожвылъяськоназы Удмуртиысь дышетсконни I степенё диплом басьтӥз, киысь кие выжись штандарт Воткае ик кылиз. II степенё дипломез Башкириысь кадетъёслы сётӥзы, III степенё дипломез – Нижний Новгородысь. Вормисьёсты пусъён Нижнекамскын «Кадет Приволжья – 2022» VI спартакиадаез усьтон дыръя ортчиз. Туэ ужрадэ Удмуртиысь, Чувашиысь, Башкортостанысь, Татарстанысь, Нижний Новгород улосвылысь кадет корпусъёсысь 100-лэсь трос дышетскисьёс люкаськизы.  Дано куноос – Ижкарысь ыбылӥськон пыӵал тӥрлык кылдытӥсьёс Михаил Драгунов но Владимир Ярыгин – кадетъёс понна ыбылӥськон тӥрлыкез адӟытон радъязы. Россилэн Геройёсыз Алексей Кораблёв но Александр Супонинский «Урок мужества» ортчытӥзы но пиналъёслэн юанъёссылы валэктонъёс сётӥзы. Кык нунал ӵоже кадетъёс спорт ӵошатсконъёсын но военно-спортивной нюръяськонъёсын, творчествоя но визьбурлыкъя вожвылъяськонъёсын тодонлыкъёссэс но быгатонлыкъёссэс возьматозы. Йылпумъянъёс 15-тӥ коньывуонэ тодмо луозы. Тегъёс: Удмуртия Вотка кадетъёс ПФО  